
	A 206/2003. Kormányrendelet (a szomszédos államokban élő magyarokról szóló 2001. évi LXII. törvény pedagógusokat és oktatókat érintő rendelkezéseinek végrehajtásáról ) rendelkezik a határon túli pedagógusok és oktatók kedvezményeiről. 

Ennek értelmében a határon túli pedagógusok és oktatók évenként a költségvetési törvényben kötött felhasználású támogatásként hozzájárulást vehetnek igénybe szakirodalom (könyv, tankönyv, jegyzet, folyóirat, elektronikus ismerethordozók, stb.) vásárlásához.

 

Kikre vonatkozik a szakkönyvvásárlási kedvezmény?
 

A Kedvezménytörvény hatálya alá tartozó azon személyekre, akik rendelkeznek Magyar igazolvánnyal vagy Magyar hozzátartozói igazolvánnyal, továbbá pedagógusigazolvánnyal, illetve oktatói kártyával.

 

Mik a kedvezmény igénybevételének feltételei?
 

Kizárólag csak azok a pedagógusok és oktatók vehetik igénybe a kedvezményt, akik: 

· kitöltötték az új pedagógusigazolvány, vagy oktatói kártya igénylésére vonatkozó igénylőlapot, melyen nyilatkoztak arról, hogy a kedvezmény igénybevétele céljából a pedagógus-igazolvány, oktatói kártya érvényességi idejének lejártáig hozzájárulnak az igénylőlapon szereplő személyes adataiknak a KELLÓ számára történő továbbításához, 

· akik a már érvényes, meghosszabbított pedagógus-igazolvány, illetve oktatói-kártya birtokában kitöltöttek egy nyilatkozatot arról, hogy a pedagógus-igazolvány, oktatói kártya érvényességi idejének lejártáig hozzájárulnak az igénylőlapon szereplő személyes adataiknak a KELLÓ számára történő továbbításához, s ezt a nyilatkozatot az OKÉV (Sipos László) címére: 1054 Budapest, Báthory utca 10. (Fax: 36-1-474-7030, igazolvany@okev.hu) maguk postázzák. A nyilatkozatnak az OKÉV-hez történő beérkezésétől számított kb. 2-3 hét után lehet igénybe venni a szakirodalom-vásárlási hozzájárulást. 

Hol lehet igényelni az igénylőlapot, illetve a nyilatkozatot?
 

Az érintett országok Információs Irodáiban, illetve mindezek a nyomtatványok letölthetők az OKÉV honlapjáról is.

Mikortól vehető igénybe a hozzájárulás?
· A nyilatkozatnak az OKÉV-hez történő beérkezésétől számított kb. 3 hét után 

· Új igazolványt igénylők esetében a pedagógus-igazolvány kézhezvételével egy időben. 

Hol vehetők át a pedagógusigazolványok, illetve oktatói kártyák?
 

Az érintett országok magyar külképviseletein, illetve Magyarországon a megyei, illetve fővárosi közigazgatási hivataloknál

 

Hol vásárolható meg a szakirodalom?
 

Magyarországon kizárólag a KELLÓ (Könyvtárellátó Közhasznú Társaság) könyvesboltjaiban és honlapján:

Budapesten a Kódex Könyváruházban, közel a Parlamenthez, a metró Kossuth téri megállójánál. (Budapest, V.kerület, Honvéd u. 5), nyitva tartás: hétköznap 9-18 óráig. Telefon: 36-1-428-1010.

Szegeden a Kazinczy Ferenc Könyvesboltban (Szeged, Jósika u. 34/A), nyitva tartás hétköznap 10-18 óráig. Telefon: 36-62-559-559. További információ kérhető a Könyvtárellátó Kht. központjában levélcím: 1134 Budapest, Váci őút 19, telefon: 36-1-237-6900/102,123, email: legradi@kello.hu
Interneten a www.kello.hu lapon történő regisztráció után, a felhasználókat interneten kéthetenként levélben tájékoztatják a magyar nyelven megjelenő könyv, CD-ROM, CD, MS, VHS, DVD újdonságokról, s ezekre otthonról, a keretük terhére rendeléseket adhatnak fel. A rendeléseket összegyűjtik, s a csomagok átvehetők a Kódex áruházakban. (A web-áruházban könyvtárosok számára készült tartalom-ismertetéseket olvashatnak a könyvekről és szintén könyvtárak részére fejlesztett tematikus keresőprogramot használhatnak. S további, a weboldal használatát egyszerűsítő fejlesztéseket is terveznek még.)

 

Milyen összegben vásárolhatnak a pedagógusok/oktatók?
 

14.000 Ft/fő/év összegben.

 

Átvihető-e ez a kedvezmény a következő évre, amennyiben idén nem meríti ki keretét a pedagógus-oktató?
 

Nem, a kedvezmény mindig az adott naptári évre szól.

 

Egyszerre kell-e levásárolni a rendelkezésre álló összeget?
 

Nem, többször is lehetséges a vásárlás. A keret-túllépés összegét a helyszínen be kell fizetni.

 

Mit kell bemutatni a könyvesboltban?
 

A pedagógus/oktató nevére kiállított magyar igazolványt és a pedagógus igazolványt/oktatói kártyát.

 

Pénzzel történik-e a vásárlás?
 

Nem, a lebonyolítás pénzhasználat nélkül úgy történik, hogy a KELLÓ Kht. nyilvántartja a támogatásra jogosultak nevét, magyar igazolványának számát, a jogosultak részére kódszámot állít elő és rögzíti a részükre megállapított kedvezmény mértékét, igazolja a kijelölt könyvesboltnak a pedagógus/oktató jogosultságát és azt, hogy milyen összeg erejéig vásárolhat, illetve milyen összeg erejéig vásárolt. (A KELLÓ 10-20-% árkedvezményt biztosít.)

 

Kell-e aláírni valamit a vásárláskor?
 

Igen, a vásárlásról kiállított számlát alá kell írni a könyvesboltban.

 

Kizárólag személyesen vehető-e igénybe a kedvezmény?
 

Nem, lehetőség nyílik arra, hogy meghatalmazott vásároljon szakkönyveket 14.000.-Ft összeg erejéig. Egy meghatalmazott legfeljebb két személynek veheti át a kedvezményét.

 

Mi szükséges a meghatalmazáshoz?
 

A vásárláskor át kell adni egy Meghatalmazást, melynek formanyomtatványa az Információs Irodákban beszerezhető, illetve letölthető az OKEV honlapjarol.

 

Kell-e átadni a meghatalmazáson kívül még valamilyen okiratot, igazolványt a könyvesboltban?
 

Igen, a meghatalmazó Magyar igazolványát, Magyar hozzátartozói igazolványát, és pedagógus / oktatói kártyát, illetve azok másolatát is be kell mutatni.


